35. schôdza NR SR - 13.deň - B. popoludní
Dátum: 2025-06-16
Poslanec: Kolíková, Mária (SaS)
Druh vystúpenia: Vystúpenie v rozprave

4. Vážený pán predsedajúci, vážené panie poslankyne, vážení páni poslanci, vážený pán minister financií, ktorý tu dnes zastupuje vládu a ministra spravodlivosti k novele ústavy vo veciach, ktoré súvisia s možným vystúpením z Európskej únie. No ja si dovolím začať aj tým, že už to, kto zastupuje dnes vládu na tomto rokovaní, tak ukazuje vzťah tejto vlády k významu, čo vlastne ide spôsobiť tou navrhovanou zmenou ústavy a ako jej to je vlastne ľahostajné, všetky jej následky. A dovolím si začať hneď tým, že som rada, že je tu aspoň jedna poslankyňa z Kresťanskodemokratického hnutia, pretože bez toho, aby opozícia spolupracovala na tejto hanebnej zmene ústavy, tak jednoducho takáto zmena ústavy by nebola priechodná. Osobitne sa pozastavím hneď na úvod s tým, čo nám prináša táto zmena ústavy. Táto zmena ústavy nám ide priniesť našu národnú identitu. Ale my našu národnú identitu máme. Ale národná identita by nám nemala slúžiť k tomu, aby sme si vytvorili ňou bránu aj na vystúpenie z Európskej únie, aj na popretie akýchkoľvek medzinárodných záväzkov, ktoré práve nám nevyhovujú. A ja upozorňujem osobitne našich kolegov z opozície, ktorí sú pripravení za to zahlasovať, že keď sa vyberú touto bránou, to nie, že je brána do pekla, ale je to brána, ktorá pôjde proti našim spoločným hodnotám, proti hodnotám pre ktoré my sme spoločne stáli na námestiach, keď sme spolu s Kresťanskodemokratickým hnutím stáli na námestiach, kde sme si pripomínali odkaz 17. novembra, boja za slobodu, boja za demokraciu. A to, čo prináša táto zmena ústavy, tak je toho popretím. Pretože my sme vstupovali do Európskej únie, pretože sme osobitne chceli spečatiť tieto hodnoty. Veď ten proces vstupu do Európskej únie vôbec nebol jednoduchý. My sme museli naozaj dôslednou zmenou našich zákonov a aj zmenou a aj vytvorením niektorých inštitúcií dať záruku Európskej únii, že Slovenská republika sa vyberá cestou demokracie a právneho štátu a ten postup vôbec nebol jednoduchý. A vôbec nebolo jednoduché byť v rade tých krajín, ktoré v tom čase jednoducho boli prijímané do Európskej únie. Veď my po vládach Mečiara sme boli absolútne vylúčení vlastne z toho, že sa staneme v krátkom čase členom Európskej únie a bola to skutočne úmorná, úmorná snaha. A treba si pripomenúť aj úspechy Mikuláša Dzurindu, že nás dotiahol do tej Európskej únie a že nás dotiahol do Severoatlantického paktu. A v tejto súvislosti vôbec nie je, ja si myslím, že mimo kontext, aby som pripomenula, čo povedal včera Robert Fico. Keď včera Robert Fico na svojej tlačovej besede vyjadril svoju nostalgiu k roku 1988 kedy, ako sme sa dozvedeli, mal 24 rokov, ale to samozrejme, nie je to úplne to podstatné teraz. To podstatné je, čo povedal. Že keď mal 24 rokov, v roku 1988, tak si nemyslel, že vystúpime z Varšavskej zmluvy. A v kontexte na to pokračoval ďalej, že tak ani dnes si nemôžeme byť vlastne istí, čo sa stane s Európskou úniou a so Severoatlantickým paktom. A tento istý Robert Fico sem prináša ústavu, ktorá vlastne popiera princípy, na ktorých stojí Európska únia. A ja musím naozaj vyzvať našich kolegov z opozície, ktorí uvažujú, že by sa touto cestou vybrali, že to je jednoducho popretie toho, prečo my sme tam na tých námestiach stáli. A ja si dovolím povedať, že podľa mňa je to aj popretím jednoducho novembra ´89, že my chceme prijímať zmeny dialógom osobitne medzi nami v opozícii. Veď my si ctíme demokraciu a právny štát. Tak ak nás niečo rozdeľuje, no tak vyriešime tým konflikt našim dialógom, našim spoločným riešením a nie teraz, že zasadíme s Ficom hrubý klin do všetkých hodnôt, ktoré môže vyznávať jednoducho liberálna opozícia. Veď ako na tomto sa skutočne naša spolupráca nedá stavať, nedá. To nie je len, že sa tu popierajú hrubo potom európske hodnoty a to, že sme členom Európskej únie, ale popierame tu aj to, že vieme spoločne byť naozaj silnou alternatívou tejto vláde, a presne o to Robertovi Ficovi ide. To čo predstavuje táto zmena ústavy je skutočne mačkopes, a to keď som veľmi diplomatická, pretože na jednej strane sa tvári, a ja rozumiem, že tomuto uverili aj naši kolegovia z opozície, že my tu chceme rešpektovať Európsku úniu a medzinárodné záväzky. No ale potom, keď ich chceme rešpektovať, tak prečo si vytvárame bránu ako z tých záväzkov odísť. Však to sa jednoducho nedá, na jednej strane povedať, že my chceme zvrchovanosť, a na druhej strane povedať, že my rešpektujeme, že sme toho súčasťou a tie záväzky sme slobodne prijali a budeme ich rešpektovať. A tu sa veľmi šermuje teraz s národnou identitou, ale národná identita tak ako sa dáva teraz do ústavy, tak vytvára bránu, ktorá nemá hraníc. A ja na to upozorňujem osobitne kolegov z Kresťanskodemokratického hnutia. Tá brána je obrovská a je úplne jedno, že existujú právnici, ktorí povedia, že dalo by sa to vyložiť aj tak, že až taká obrovská nie je. Ale ja si myslím, že už len to by vás malo nechať ostražitými, že je tu skutočne množstvo iných ústavných právnikov aj konzervatívnych, ktorí tú bránu považujú za extrémne veľkú a skutočne to považujú za krok aj k vystúpeniu z Európskej únie, ak by vládna koalícia toto mala ako svoj zámer. A ja vás upozorňujem rovnako na to, že aj v tomto prípade zjavne Európska komisia má k tomu výhrady. A ja som sa na to presne dnes pýtala ministra spravodlivosti na ústavnoprávnom výbore, lebo to tu ešte nikde vo verejnom priestore nezaznelo. Európska komisia má výhrady k tejto zmene ústavy a boli komunikované vláde. Povedala vám to vláda, keď chce vaše hlasy? Videli ste tie listy, ktoré k nám prišli z Európskej komisie? Poznáte konkrétne, ako tie výhrady vyzerajú, aké riziká ste ochotní podstúpiť, keď za to zahlasujete? Lebo ak za to idete zahlasovať, mali by ste tie výhrady poznať. A keď vám ich vláda nedá alebo vy ich nedáte každému z poslancov, od ktorého chcete, aby za to zahlasoval, tak je v niečom problém. Lebo potom ste ochotní podstúpiť akékoľvek riziká, akékoľvek riziká, ktoré súvisia s touto zmenou ústavy, aj akékoľvek konanie voči Slovenskej republike, ktoré samozrejme je s tým priamo súvisiace. A tak vás vyzývam, ak tie listy nemáte, aby ste si ich bezodkladne od ministra spravodlivosti vyžiadali, aby ste sa s nimi riadne oboznámili, dali ich všetkým vašim poslancom a potom pri plnom vedomí a svedomí za to zahlasovali s ohľadom na všetky riziká, ktoré tam budete vidieť, že sú popísané. A dovolím si vás súčasne upozorniť na paralelu, ktorú ja tu vidím s trestnou novelou. Ja si veľmi dobre pamätám, keď sme tu schvaľovali tú hanebnú novelu trestných kódexov. A o to viac ma mrzí, že tu nesedí minister spravodlivosti, lebo ten by si na to veľmi dobre pamätal, ako nás tu ubezpečoval, že všetko je v poriadku. Všetko bolo tak v poriadku, že sme potom tú hanebnú trestnú novelu niekoľkokrát tu menili pre výhrady Európskej komisie. A nakoniec ten zľahčený meter na postih korupcie sme museli vrátiť v prospech boja proti korupcii pri európskych peňazí. Pri národných peňazí, tam je nám to jedno. A je to vládna koalícia, nechala tak, ale keďže sme stále súčasťou Európskej únie a hrozili nám tu sankcie, áno aj pozastavenie eurofondov, tak sa zľakla vládna koalícia. Ale to, čo ukazuje tento príbeh je, že vláda tu nehrá s nami čistú hru. Domnievam sa, že ani so svojimi poslancami, ale už vôbec ju nehrá, čistú hru, s poslancami opozície. A tak osobitne tu hovorím k poslancom, našim kolegom z opozície, tieto listy by ste vy mali mať v rukách. Mali by ste vedieť, aké sú konkrétne výhrady zo strany Európskej komisie a aké riziká tu hrozia, ak sa vyberieme touto cestou. A dovolím si vám tiež pripomenúť paralelu, ktorú tu vidím pri tej trestnej novele, pretože prečo sme ju tu prijímali. Prijímali sme ju tu preto, lebo blízki ľudia tejto koalície sa nevedeli férovo brániť pred súdom. Veď je to jasné, chceli uniknúť pred spravodlivosťou a nepáčilo sa im, že budú mať normálne férové prostredie v konaní pred súdom. Tak si to celé proste zmenili, skrivili, aby sa vlastne o tom vôbec nemohlo konať. Veď na to sa tu skrátili tie vyšetrovacie lehoty, aby vôbec vlastne tie trestné stíhania nemohli prebiehať. A trochu mi to pripomína naozaj aj teraz to, vlastne o čo sa snaží vládna koalícia. Nechce dať normálnemu, férovému konaniu ako keby priestor, veď môže sa stať samozrejme, že budú konania voči Slovenskej republike, v ktorej budeme chcieť sa brániť našu národnú identitu, ale to stále môžeme. A to treba asi tiež pripomenúť kolegom z opozície. Národná identita, vôbec ju nemusím mať v Ústave, je dôvodom akejkoľvek obrany zo stany štátu. Ten priestor tu stále je, a áno, používa sa. Preto nemôže byť vymyslená národná identita. To proste buď ju ten štát má, alebo ju nemá. A keď dáte do ústavy, že národná identita je pre nás priestorom poprieť čokoľvek, tak takto to jednoducho nefunguje. Toto je jednoznačne len konflikt s európskym právom a z našimi medzinárodnými partnermi, že my chceme vopred povedať a ešte aj spätne k tým záväzkom, ktoré sme uzavreli, že viete čo, my sme si to trošku rozmysleli, a keď sa nám to nebude páčiť, tak mi vlastne to, k tomu sme sa zaviazali, tak už to nechceme rešpektovať. Tak vás na to upozorňujem, že ak idete za toto zahlasovať, jednoducho je to popretie princípov, na ktorých stojí demokracia a právny štát. A aj to, že medzinárodné záväzky, ktoré máme, tak si ctíme a ich rešpektujeme. A to sa žiadnemu nášmu partnerovi nemôže páčiť, že tu zrazu vytvárame bránu, ako to chceme poprieť. A už určite nie Európskej únii, lebo my sme tam chceli byť. Veď nás tam nevolala Európska únia, prosím vás, poďte už, chýbate nám tu. Nie, takto to vôbec nebolo. My sme chceli vstúpiť do Európskej únie a bol to ťažký proces. Kým sme ju presvedčili, že chceme byť jej súčasťou, a že sme toho hodní. Že pre nás demokracia, právny štát už sú imanentné hodnoty, ale teraz ideme presne proti tomu. Aj na to upozorňujem našich kolegov, že jednoducho sú tu. To nielen, že si to myslíme my a naozaj sú tu aj osobnosti z právnického prostredia, ktorí by mohli byť blízke nakoniec aj tejto vládnej koalícii. Ladislav Orosz, veď to je bývalý ústavný sudca, vám blízky, vládnej koalícii zo SMER-u. Peter Kresák, by mohol byť blízky, stále ústavný právnik HLAS-u, veď Dobrá voľba sa spojila, sa zlúčila s HLAS-om. Veď to je váš ústavný právnik, ktorý sa jasne vyjadril, že proste spôsobí to právny chaos a ide to proti medzinárodným záväzkom. Bývalý európsky sudca náš z Európskeho súdneho dvora Daniel Šváby jednoznačne upozorňuje na tieto riziká. A je to zbytočné hovoriť tu samozrejme celý zoznam tých mien, toho nespočetného množstva osobností z právnického prostredia, ktorí sa venujú ústavnému právu, medzinárodnému právu, ktorí na toto upozorňujú. Už len toto by mal byť výkričník pre našich kolegov, že prinajmenšom by mali poznať jasne výhrady Európskej komisie. A ja som sa nedozvedela, že by tie výhrady poznali a vedeli o nich. Tak vás na nich opätovne upozorňujem, že keď chcete o tom zahlasovať, tak by ste ich mali poznať, lebo vy posvätíte túto cestu, ktorou sa Slovenská republika vyberie a zoberiete na seba všetky tieto riziká. A to je potom pre mňa otázka, ako máme s vami vládnuť, keď sa rozhodnete ísť touto riskantnou cestou. Lebo ja to považujem za popretie toho, prečo sme na tých námestiach stáli, prečo sme hovorili, že sme súčasťou Európy. Lebo táto zmena ústavy ide proti Európe, má protieurópsku pečať. Zato, že tam chcete presadiť konzervatívne hodnoty, čo v istej miere aj my chápeme a je legitímne, ale ste ochotní pustiť Slovensko protieurópskou cestou. A v tomto vás nezachráni, že sa tu nájdu právnici, ktorí povedia, že tam až také riziko nevidia. Pretože ak ho tam vidí Európska komisia, tak tam asi nejaké riziko vážne je. A vy ste ochotní zjavne ho podstúpiť, ak za to zahlasujete. A ja si dovolím povedať aj kontext, v ktorom žijeme, lebo ten nemôže nám byť ľahostajní. Predsa s touto zmenou ústavy prišiel Robert Fico s tým, že vás v KDH vykostí. A vy teraz ste ochotní s ním ísť a dať protieurópsku pečať. Vy ste ochotní ísť s Robertom Ficom, ktorý tu obdivuje systémy s jednou politickou stranou. A treba to vnímať preto, lebo sa tu vytvára obrovská brána. Vy chcete ísť cestou s Robertom Ficom, ktorý tu chce obmedziť slobodnú súťaž politických síl. Vy chcete ísť s Robertom Ficom, ktorý tu útočí na médiá, ktorý tu útočí na občiansku spoločnosť, šíri nenávisť. S ním chcete ísť dať túto protieurópsku pečať našej ústave. A ja musím spomenúť aj proruský naratív tejto vlády, pretože ju má. A treba to vnímať, že idete meniť ústavu s vládnou koalíciou, ktorá tu šíri ruskú propagandu. Oslava víťazstva nad fašizmom v Rusku. Ako inak sa dá chápať táto cesta Roberta Fica do Moskvy, kedy Rusko musíme vnímať ako to, čo bolo hitlerovské Nemecko počas 2. svetovej vojny? Jednoducho naozaj s fašistom sa nedá oslavovať víťazstvo nad fašizmom. Ale Robert Fico toho schopný je a s ním chcete prijať túto zmenu ústavy a jemu idete dať túto bránu. A nakoniec návštevy Ruska od viacerých predstaviteľov vládnej koalície, fotky so šéfom tajnej služby, vyjadrenia pána poslanca Gašpara podpredsedu parlamentu po návšteve Ruska, ktorý nám sem absolútne priniesol vtedy ruskú propagandu. Obhajoval inváziu, agresiu Ruska na Ukrajine presne tými argumentami, ktorými ju obhajuje Putin. Toto som si vtedy vypočula v relácii po tom, čo prišiel z Ruska. A skutočne, aj som mu to povedala priamo v tej relácii, ak by som tu teraz mala agenta ruskej tajnej služby v tejto relácii, tak by proste nehovoril inak. Toto je naratív tejto vlády. A to tu ešte budeme prerokovávať aj správu Slovenskej informačnej služby, ktorú tiež, i keď bola vo vyhradenom režime zatiaľ osobitne len pre členov kontrolného výboru, ale aj tak to tu chcem povedať, proste mala proruský naratív. Ja som tam nevidela hrozby, ktoré vnímam ako hrozby pre našu krajinu. Vôbec som tam nevnímala zvrchovanosť. Preto ako som to povedala niekoľkokrát, jednoducho Devín mal spadnúť, keď rozprával Robert Fico o tom, ako sa tu ide postarať o národné záujmy. Však prvé čo urobil je, že vydal naše národné peniaze korupcii. Chránime európske peniaze, ale nie národné. Toto je zvrchovanosť v podaní Roberta Fica. A jemu dávať do rúk, jemu dávať do rúk jednoducho tento mandát, aby si tu robil, čo chce v novej bráne, tak to považujem za osobitne nebezpečné. To, že nás v opozícii spája to, ako vidíme konflikt na Ukrajine je niečo veľmi silné. Ale ja si dovolím povedať kolegom z opozície, že aj toto poprú, pretože budú schvaľovať zmenu ústavy s vládnou koalíciou, ktorá je proruská. Prečo jej dávajú túto bránu? A ak nejaký štát si prijal niečo podobné, bolo to Rusko, ktoré vystúpilo z Rady Európy. Jednoducho toto je skutočne cesta. Vy ju nevidíte, lebo ju nechcete vidieť, ale toto je cesta na vystúpenie z Európskej únie. Touto cesto sa vydalo Rusko. Nepáčili sa mu rozhodnutia Európskeho súdu pre ľudské práva. Najprv to skúsil zmenou ústavy a potom rovno vystúpil. Ja vás na to preto upozorňujem. Nechoďte touto cestou. My máme mnoho spoločného, ale týmto to popriete. Ako máme spoločne potom vládnuť a vám veriť, že v kľúčových situáciách to spolu dáme? Pretože táto vládna koalícia ako keby zabudla, čo tu bolo v roku 1968, že to boli vojská Varšavskej zmluvy, Sovietsky zväz, ktorý sem prišiel a nenechal nás ísť vlastnou cestou. Veď my sme chceli ísť vlastnou cestou a tou cestou chcela ísť Ukrajina. Chcela vstúpiť do európskeho priestoru, ktorého my sme súčasťou. Chcela vstúpiť do Severoatlantického paktu, ktorého my sme súčasťou. To sa nepáčilo Vladimírovi Putinovi, preto zaútočil na Ukrajinu. A v tomto máme konsenzus v opozícii. Nemôžete predsa zahlasovať za takúto zmenu ústavy s touto proruskou vládnou koalíciou a jej dávať tento obrovský mandát. A ja si myslím, že jednoducho máte možnosť ísť inou cestou. Áno, prihováram sa najmä našim opozičným kolegom, lebo s ohľadom na čas, energiu a presviedčanie, ktoré sme tu už zažili pri iných zmenách, tak vnímam, že kľúčoví tu budú naši kolegovia, opoziční poslanci. A preto si dovolím pripomenúť, že my sme tu pripravení na dialóg a to, čo nás rozdeľuje by sme mali vedieť vyriešiť v dialógu. Lebo len dialógom prídeme na to, aby to napätie v spoločnosti sme takéto nemali. Ale musíme nájsť vyvážené riešenie, ktorým budú chránené vaše hodnoty a v ktorých podľa nás nebude popretá ľudská dôstojnosť. To sa inak nedá. A vy, keď vrazíte tento hrubý klin bez diskusie s nami a dialógu s nami, tak toto je tiež pre nás neprekonateľné potom ísť s vami do spolupráce. Naozaj to tak je. Lebo tu je cesta, aby vaše hodnoty boli chránené, je tu cesta, ale musíte to urobiť s nami. A my tu sme pre vás. A ja pripomeniem, pretože nielen slovami, ale aj slovom a písmom sme vám jasne poslali memorandum spolupráce, keď sme sa hlásili k odkazu 17. novembra a dali sme vám presný kľúč, ako riešiť právno-etické témy, v ktorých je medzi nami rozdiel. Ale je to kľúč, v ktorom vy by ste mali nájsť svoju ochranu a aj my by sme mohli nájsť spôsob, ako dôstojne nájsť to riešenie, ktoré nás nebude rozdeľovať. Lebo teraz tou zmenou ústavy spravíte klin medzi nás, hrubý klin s protieurópskou pečaťou a proti ľudskej dôstojnosti tam, kde ju my vidíme inak. Ja stále verím, že my spoločne v opozícii sme silnou alternatívou tejto vláde a v tomto KDH je na križovatke, aby nám povedalo, s kým sa chce vybrať ďalšou cestou. Jednoducho je to na vás, aby ste sa rozhodli, či to bude s nami a v európskom priestore a v Severoatlantickom pakte, alebo to bude s vládnou koalíciou na cesto do Ruska. Naozaj to takto vidíme a takéto obrovské riziko tu podľa nás je, a keď ste ochotní ho absolútne ignorovať, aj to je pre nás signálom, že naša spolupráca v tomto momente bude vážne ohrozená. A preto si vás dovolím ešte nakoniec, ešte raz vyzvať, aby sme spoločne tento boj ustáli. Lebo nakoniec môže sa stať, že to, čo chcel Robert Fico, vraziť medzi nás klin, tak aj tento spor spoločne nakoniec vyriešime a spoločne ho dôstojne ustojíme a ostaneme na konci silní. A ak to Kresťanskodemokratické hnutie teraz s nami dá, tak ja tu dávam verejný prísľub, že urobím všetko preto, aby vaše konzervatívne hodnoty s vládnutím s nami ostali rešpektované, chránené, pretože si myslím, že existuje rovnováha možná tak, aby sme sa tam dôstojne cítili aj my. Ďakujem pekne. (Potlesk.)